Gedagte vir die dag: Eer sy grootheidpraisethelord.com Loof God wat hoog bo al die gode uittroon, sy liefde hou nooit op nie. (Psalm 136:2) Die feit dat ons Here naby aan ons is en elke dag by en in ons leef, mag ons nooit familiêr met Hom maak nie. God is ons Vriend, maar nie ons speelmaat nie; Hy is ons Verlosser, maar nie die vangtou vir ons sonde nie; Hy is ons Saligmaker, nie net nóg ’n persoon aan wie ons moet aandag gee nie. God is heilig. En so moet ons Hom aanbid, eer en respekteer. Kniel daarom elke dag in aanbidding voor sy grootheid – oor die wonderlike wyse waarop Hy Homself in jóú lewe openbaar. Prys Hom vir die feit dat Hy hemel en aarde in stand hou – en steeds na elke klein behoefte van jou omsien. Sien Hom in die grootheidswonder van elke sonsopkoms en hoor Hom in die helder roepstem van ’n klein kanarietjie. Voel sy teenwoordigheid wanneer jy Hom in sy huis aanbid, maar ervaar Hom ook alleen in die binnekamer van jou siel. God is te groot vir ons menseverstand. En tóg het Hy ons oneindig lief. Kom ons eer Hom vir dit wat Hy ís. U grootheid oorweldig my terwyl u Vadersorg vrede gee.